Vegard Forren har spilt i Molde siden 2007 sesongen.

Han storspilte for Molde forrige sesong, og har vært knyttet til flere Premier League-klubber den siste tiden. Southampton har vært en av klubbene som har jaktet på Forren.

I Molde nekter de imidlertid å bekrefte at spilleren er på vei til Premier League.

– Vi kommer til å kommentere denne og liknende overganger når de er konkret, sier Tarje Nordstrand Jacobsen, adminstrerende direktør i Molde fotballklubb, til NRK.no.

– Har ikke akseptert

– Men er det riktig at dere har akseptert et bud på Forren?

– Vi har ikke akseptert noe bud, fra noen klubb, per nå.

– Betyr det at dere har mottatt et bud?

– Da må jeg henvise til det jeg sa først, svarer direktøren.

Heller ikke sportslig leder i Molde FK, Øystein Neerland, vil bekrefte at Forren at er på vei til til den engelske klubben, og har kun følgende kommentar mandag kveld:

– Vi har ikke fått noe bud, sier han.

– Prøvespilling

Også klubber fra Tyskland, Russland, Nederland og Belgia har vist interesse for Molde-spilleren.

Nå kan valget ha falt på Liverpool, ifølge NRKs kilde.

Les også: – Det skal vere rett klubb på alle måtar

Den engelske avisen The Mirror skriver også om Forren og Liverpool i dag. De hevder at den norske spilleren kun skal på prøvespilling.

Også Liverpool Echo skriver dette tirsdag kveld.

«Spilleren skal trene her noen dager med tanke på en permanent overgang, skriver avisen».

24-åringen reiste mandag til England der han ifølge BBC skal oppholde seg i en ukes tid.

– Helstas

Forren er trønder og kommer fra Hemne kommune. Han meldte avbud til landslagets tur til Afrika for å avklare fotballframtiden.

På sosiale medier er både eksperter og supportere i ekstase over at Forren kan være på vei til de røde.

– Alle de/vi som mente Forren var på vei til Everton ser i hvert fall ut til å treffe blink med byen. Helrød Forren blir stas, skriver tidligere fotballtrener Lars Tjærnås på Twitter.

Forren har fem A-landskamper for Norge. Samtlige kom i 2012.